**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, 6974881331,** fax: **2674022211,** website: [**www.eakp.gr**](http://www.eakp.gr/)**,** email: **info@eakp.gr**

 **Αθήνα 8 Απριλίου 2020**

 **Προς: Κο Υπουργό Προστασίας του Πολίτη**

 **Χρυσοχοΐδη Μιχαήλ**

 **Κοιν.: Ko Υφυπουργό Πολιτικής Προστασίας**

 **Χαρδαλιά Νικόλαο**

 **Κο Γενικό Γραμματέα Πολιτικής Προστασίας**

 **Παπαγεωργίου Βασίλειο**

 **Κο Αρχηγό Πυροσβεστικού Σώματος**

 **Κολοκούρη Στέφανο**

 **Νομική Υπηρεσία Π.Σ.**

 **Πολιτικούς Φορείς - Α.Δ.Ε.Δ.Υ. - Π.Ο.Ε.Υ.Π.Σ.**

 **Εργαζόμενους Π.Σ. - Μ.Μ.Ε.**

 **Θέμα: « Προβλήματα από την εφαρμογή του νέου Κανονισμού Μεταθέσεων »**

**Κύριε Υπουργέ**

**Την 1η Απριλίου** κοινοποιήθηκαν οι κενές θέσεις πυροσβεστικών υπηρεσιών, ο αριθμός των υπεράριθμων πυρονόμων, αρχιπυροσβεστών και πυροσβεστών, καθώς και οι πίνακες των μορίων, **προκειμένου να διενεργηθούν τον Ιούνιο οι μεταθέσεις του προσωπικού** σύμφωνα με τον νέο Κανονισμό Μεταθέσεων που ισχύει με τον νόμο **4662/2020.**

Κατά τον υπολογισμό των μορίων των συναδέλφων, **παρατηρήθηκαν αρκετά λάθη** και παραλείψεις, ενώ σε πολλές περιπτώσεις **δεν έγινε ορθή εφαρμογή της νομοθεσίας.**

**Συγκεκριμένα:**

* **Δεν έχει προσμετρηθεί σε αρκετούς συναδέλφους, το σύνολο των μορίων** όπως αναλύονται στο άρθρο **158** του νόμου **4662/2020** ( παράγραφος **2**, περιπτώσεις **α΄** και **δ΄** ).
* Υπήρξε **διαφορετικός τρόπος υπολογισμού των μορίων,** από υπηρεσία σε υπηρεσία.
* Οι πίνακες των μορίων των πυροσβεστικών υπαλλήλων, **εκδόθηκαν χωρίς να υπάρχει ενδεδειγμένη αναλυτική σειρά** ( για παράδειγμα με βάση τον βαθμό ή την αρχαιότητα, τον αριθμό των μορίων, αλφαβητικά ή ανά νομό ).
* Η υπ. αριθ. 11635 Φ. 202.1/21-2-2020 Απόφαση του Αρχηγείου Πυροσβεστικού Σώματος που είχε εκδοθεί για να δώσει οδηγίες για τον αναδρομικό υπολογισμό των μορίων, **είναι σε αντίθεση με τις διατάξεις των περισσότερων άρθρων του κανονισμού** και ιδιαίτερα με το άρθρο **158** ( παράγραφος 2 περίπτωση δ΄ και παράγραφος 4 περίπτωση β΄ )
* Με την υπ. αριθ. 18767 Φ.202.2/1-4-2020 Διαταγή Α.Π.Σ., **απαγορεύτηκε στους συναδέλφους που κάνουν ένσταση, να αναφέρονται σε υπολογισμό μορίων** άλλων συναδέλφων. Δηλαδή απαγορεύτηκε να αναφέρουν οι συνάδελφοι περιπτώσεις διαφορετικού υπολογισμού μορίων μεταξύ υπαλλήλων, **προκειμένου να μπορέσουν να στηρίξουν την ένστασή τους** όταν διαπιστώσουν ότι αδικήθηκαν ή αν διαπιστώνουν ότι ο λανθασμένος υπολογισμός μορίων συναδέλφου και όχι ο δικός τους, δημιουργεί πρόβλημα στην μεταξύ τους σειρά προτεραιότητας για μεταθέσεις.

Οι συγκεκριμένες πρακτικές **θα έχουν άμεσες αρνητικές επιπτώσεις σε χιλιάδες πυροσβέστες.** Εξαιτίας των λαθών και των παραλείψεων που έχουν γίνει, **μπορεί να μετατεθούν συνάδελφοι μακριά από τα σπίτια τους στη θέση κάποιων** **άλλων,** χωρίς να είναι η σειρά τους. Δημιουργείται παράλληλα η εντύπωση, **ότι όλα αυτά τα « λάθη » ή οι παραλήψεις, γίνονται για να ευνοούνται οι ημέτεροι.**

**Κύριε Υπουργέ**

Η **Ε**νωτική **Α**γωνιστική **Κ**ίνηση **Π**υροσβεστών **αγωνίζεται μέσα στα πλαίσια του συνδικαλιστικού κινήματος για την κατάργηση του ισχύοντος Κανονισμού Μεταθέσεων και τη θέσπιση νέου αξιοκρατικού και δίκαιου Κανονισμού που δεν θα ξεσπιτώνει πυροσβέστες με μεταθέσεις,** γιατί θα προϋποθέτει **κάλυψη των ελλείψεων με προσλήψεις μόνιμου προσωπικού και μονιμοποίηση των 5ετών και εποχικών** **συναδέλφων.** Οι προτάσεις μας έχουν κατατεθεί προς την Πολιτική και τη Φυσική μας Ηγεσία.

Μέχρι να κατακτηθεί και να υλοποιηθεί το δίκαιο αίτημά μας, **ζητάμε να γίνουν οι ενέργειες που θα διασφαλίζουν την ορθή εφαρμογή της νομοθεσίας και την πλήρη αντικειμενικότητα** σε ότι αφορά τη μοριοδότηση και την υπηρεσιακή κατάσταση των πυροσβεστών.

**Συγκεκριμένα ζητάμε:**

* Να εκδοθεί ερμηνευτική εγκύκλιος **που να ορίζει τον ακριβή υπολογισμό των μορίων** των πυροσβεστών όπως ακριβώς προβλέπεται από τις διατάξεις του νόμου **4662/2020** και ιδιαίτερα από το άρθρο **158,** για να αποφεύγονται τα λάθη και οι παραλείψεις. Στην εγκύκλιο **να διευκρινίζονται και οι μεταβατικές διατάξεις του νόμου που αφορούν την προσμέτρηση χρόνου υπηρεσίας και ιδιαίτερα οι εξαιρέσεις** που αναφέρονται στην παράγραφο **4** του άρθρου **164.**
* Να εκδοθούν νέοι πίνακες μορίων των πυροσβεστών, **με ενδεδειγμένη αναλυτική σειρά.**
* Ο υπολογισμός των μορίων κατά την εξέταση των ενστάσεων των συναδέλφων από τα Συμβούλια Μεταθέσεων, **να γίνει με ενιαία αντιμετώπιση σύμφωνα με τα νόμιμα κριτήρια.** Οι ενστάσεις **να υποβάλλονται με βάση τη συνήθη πρακτική** και τα ισχύοντα στη νομοθεσία και **να αρθούν οι απαγορεύσεις και οι περιορισμοί** κατά την υποβολή τους.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**